Alonso meen Hamilton vou onder drukLewis Hamilton. Foto: Maxim Shemetov/AFP. Selfs vóór die aanvang van die Mexikaanse Grand Prix het Fernando Alonso gesê dat Lewis Hamilton sukkel om die ongekende druk te hanteer. Die verdedigende wêreldkampioen is ná die gebeure in Mexikostad nou 19 punte agter Max Verstappen op die jaerspunteleer. “Dink ek dat Lewis onder druk sal vou? Ja, beslis. Toe hy slegs teen Valtteri Bottas (Mercedes-spanmaat) vir die wêreldtitel moes baklei, was alles klopdisselboom. Nou voel hy egter die druk en by beland gereeld in die moeilikheid,” het Alonso gesê. Die veteraanrenjaer meen dat die 36-jarige Brit dalk ook voorkeurbehandeling geniet wanneer wedrenbeamptes oortredings straf. “Ek dink nie baie van ons het begrip vir Max se straf ná die ongeluk in Monza gehad nie. Dit was waarskynlik te danke aan sekeres wat hul stem dik gemaak het.” Hamilton het ná Sondag se wedren in Mexiko ook na Bottas gekap omdat hy dinge makliker vir Verstappen op die baan gemaak het. Hy het intussen sy kommentaar op sosiale media verdedig. “Ons almal het slegte dae. Ek het gister gesê dat Valtteri die deur vir Red Bull oopgelos het en natuurlik sal mense dit dan kritiseer,” het Hamilton gesê. Volgens die wêreldkampioen wen én verloor Mercedes saam as een span. “Daar is nie een persoon wat verantwoordelik is vir wen of verloor nie; ons doen alles saam. Julle mag ons op die renbaan klop, maar julle kan nie ons moed breek nie.”